L'Ordre de 2 d'agost de 2001, per la qual s'estableixen normes per a la inscripció al Registre oficial d'establiments i serveis plaguicides, dels centres de neteja i desinfecció de vehicles destinats al transport de bestiar, i se'n regula el funcionament, concreta les condicions que han de reunir els centres dedicats a la neteja i desinfecció dels vehicles que transporten bestiar per a la seva inscripció al Registre oficial d'establiments i serveis plaguicides.
La neteja i desinfecció dels vehicles que transporten bestiar són operacions bàsiques per evitar la difusió d'epizoòties.
El Reglament (CE) núm. 1/2005, del Consell, de 22 de desembre de 2004, relatiu a la protecció dels animals en el transport i operacions connexes, estableix l'obligació d'utilitzar i mantenir els mitjans de transport, els contenidors i els seus equipaments nets i desinfectats.
El Reial decret 1559/2005, de 23 de desembre, sobre condicions bàsiques que han de complir els centres de neteja i desinfecció dels vehicles dedicats al transport per carretera en el sector ramader, modificat mitjançant el Reial decret 363/2009, de 20 de març, estableix els requisits que han de complir els esmentats centres.
De l'aplicació pràctica d'aquesta normativa i de l'Ordre de 2 d'agost de 2001, per qüestions sanitàries s'ha posat de manifest la necessitat d'establir una distancia mínima d'un quilòmetre entre aquests centres de neteja i desinfecció de vehicles destinats al transport de bestiar i les explotacions ramaderes.
D'altra banda, els possibles riscos sanitaris derivats de la ubicació d'aquests centres a prop d'explotacions ramaderes es poden reduir exigint el compliment d'una sèrie de mesures complementàries que permetin que no sempre calgui l'exigència d'un quilòmetre.
A determinades zones de Catalunya hi ha una elevada densitat ramadera que dificulta la ubicació de centres de neteja i desinfecció, i també hi ha establiments, instal·lacions i/o explotacions ramaderes als quals normativament se'ls exigeix, per al seu funcionament, que han de disposar d'instal·lacions per a la neteja i desinfecció de vehicles i per als quals el requisit relatiu a la seva ubicació ja està establert a la seva normativa sectorial, per aquests motius es creu convenient fixar en quines circumstàncies es pot eximir del compliment del requisit de distància.
El Decret 621/2006, de 28 de novembre, de creació, denominació i definició de l'àmbit de competència dels departaments de l'Administració de la Generalitat de Catalunya, estableix a l'article 3.1.b) que correspon al Departament d'Agricultura, Alimentació i Acció Rural l'exercici de les competències pròpies en l'àmbit de les polítiques de ramaderia.
El Decret 659/2006, de 27 de desembre, de reestructuració del Departament d'Agricultura, Alimentació i Acció Rural, especifica a l'article 12.d) la competència de la Direcció General d'Agricultura i Ramaderia per regular i ordenar en relació a la producció ramadera i la sanitat animal.
En conseqüència, a proposta de la Direcció General d'Agricultura i Ramaderia, i en ús de les atribucions que m'han estat conferides,
Es modifiquen els apartats a) i b) de l'article 3.1 de l'Ordre de 2 d'agost de 2001, per la qual s'estableixen normes per a la inscripció al Registre oficial d'establiments i serveis plaguicides, dels centres de neteja i desinfecció de vehicles destinats al transport de bestiar, i se'n regula el funcionament, el qual queda redactat de la manera següent:.a) Un recinte tancat on s'ubicarà un edifici de caràcter principal.
No obstant això, l'autoritat competent podrà eximir d'aquest requisit els centres que s'estableixen a les lletres a), b) i c) de l'article 3.3...b) Instal·lació d'aigua corrent amb una mànega o equip de pressió d'un mínim de 20 atmosferes per realitzar el rentat amb el detergent..
S'afegeix un nou apartat 3 a l'article 3 de l'Ordre de 2 d'agost de 2001, el contingut del qual és el següent:.3.3 Els centres de neteja i desinfecció han d'estar ubicats a una distància mínima d'un quilòmetre de qualsevol explotació ramadera, amb les excepcions següents:.a) Els annexos a centres de concentració, escorxadors i punts de parada per al descans dels animals, els annexos a plantes de transformació, plantes intermèdies i magatzems de subproductes d'origen animal no destinats a consum humà, així com els annexos a plantes de biogàs i compostatge en què s'utilitzen, transformen o composten els esmentats subproductes..b) Els centres de neteja i desinfecció autoritzats abans de l'entrada en vigor d'aquesta Ordre, sempre que no suposi un risc sanitari..c) Els centres de neteja i desinfecció construïts per donar servei exclusiu a explotacions ramaderes individuals o agrupades, associacions ramaderes o entitats societàries agràries de qualsevol tipus, incloses les agrupacions de defensa sanitària, cooperatives agràries i societats agràries de transformació, així com empreses de productes per a l'alimentació animal..d) Els centres de neteja i desinfecció que s'hagin d'ubicar en una zona d'elevada densitat ramadera si les instal·lacions es troben dintre d'un polígon industrial, i amb l'establiment de mesures de bioseguretat complementàries que calguin per evitar el risc de difusió de malalties.
A aquest efecte, a la sol·licitud d'inscripció al Registre oficial d'establiments i serveis plaguicides, dels centres de neteja i desinfecció de vehicles destinats al transport de bestiar, la persona sol·licitant especificarà les esmentades mesures de bioseguretat, les quals poden ser complementades o modificades per l'autoritat competent.